Hlina, Alojz, poslanec NR SR (2015-05-05):
Vážená, vážený pán minister, vážený, pardon, vážený pán predseda, vážený pán minister, vážené kolegyne, kolegovia, áno, povedal som, len to som nečakal, že vy v úvodnom slove pri predstavovaní prvého čítania budete robiť osobný atak. To sa v zásade nepredpokladalo. Veď keď ste si to zvolili, nech sa páči, takže ma tu máte. (Reakcia z pléna.) Ako povedať, ako, viete (povedané so smiechom), dá sa povedať vtip s noblesou a potom sú takí, tuná Igor Hraško je toho exemplárny prípad, že povedať trápny vtip ešte trápne, a mám pocit, že ste jedna liga, hej, takže... Viete, takto vám to poviem. Sako s vypchávkou, hej. Ja priznám sa, nemám takého krajčíra ako SMER, hej, to pán Pellegrini vie o tom svoje. Tak niektorí si pamätáte Ein Kessel Buntes, to bola taká relácia, my starší si to ešte pamätáme, taká estráda, také trošku varietné. Ja nemám takého krajčíra. Ja nosím – a teraz urobím trošku možno reklamu – saká Brooks Brothers, 200 rokov stará krajčírska dielňa. Oni dávajú to, čo do sák majú dávať, 39 zo 44 amerických prezidentov nosila saká Brooks Brothers. Pán minister, čiže, prosím vás, hocičo iné vyskúšajte, hocičo iné, len vy si kľudne šite u vašich varietných krajčírov, kľudne si šite ďalej. Noste tie špeciálne modely a la ostravský model, to bol fakt, pán Pellegrini, to bol trendsetter, to sa bude nosiť teraz podľa mňa... (Reakcia z pléna.) Prosím? Dve-tri sezóny aspoň sa to bude nosiť. Viete, to je to, pán minister, dá sa povedať prešmyčka aj s noblesou, dá sa povedať aj vtipne a dá sa povedať trápne. A podľa mňa vy ste lepšia liga jak tu kolega. Ste o niečo lepšia, ale nie vždy vám ide. A hlavne by ste to nemali používať pri úvodnom slove pri predstavovaní zákona v prvom čítaní. (Reakcia z pléna.) A ja som v politike... Vy ste koľko v politike? Viete... (Reakcia z pléna.) Ale ja som na to upozornil, že sa dotknem niektorých ustanovení, ale vy ste v prvom, v úvodnom slove v zákone ste urážali, aké mám sako, rozprávali ste, že akú mám stranu. Kľudne ste mohli povedať strana Občania Slovenska, SR. To ešte bude veľmi silná strana, pán minister. Už teraz máte studený pot z nej a ešte len budete mať ten z nej studený pot. (Reakcie a smiech v sále.) To je, proste veci majú určitý vývoj. Poväčšine tie kvalitnejšie o niečo pomalší. Ja takých týchto podenkových neviem čo, to ja už som videl, počul, zažil. Nebojte sa, kľudne nabudúce, keď budete chcieť, prípadne menujte, dobre, lebo to pomôže. Prosím vás pekne, to si vyprosím, či som sa ja dotkol alebo nedotkol slušných policajtov. Ja tu mám v druhom čítaní zákon, ktorý idete utopiť, ktorý vracia rešpekt policajtom, pán minister. Vaši policajti nemajú rešpekt, oni ho už dávno v uliciach stratili. Im hociktorý opilec, pubertiak nadáva, nemá pred nimi absolútne rešpekt. Viete, čo je to, že ste vytvorili skupinu priestupkovo imúnnych ľudí? V praxi sa to ukáže tak, že páchateľ priestupku, ktorý je priestupkovo imúnny skrz svoj sociálny status, proste ten policajt je na úrovni zbitého psa. Prosím vás, vy mne budete niečo hovoriť, že ja, ja beriem? Ja im chcem vrátiť rešpekt, policajtom, ktorým vy ste nechali zobrať. Ten zákon utopíte, ten priestupkový a ten zákon im mohol vrátiť ten rešpekt, ktorý stratili. Prosím vás, na mňa neskúšajte s takýmito rečami, či ja... Ja sa medzi ľuďmi pohybujem, by ste neverili, ako často, pán minister. Ja sa medzi ľuďmi pohybujem, ja nemám problém vedieť, kto má aké starosti. Tu o tom sa nemusíme presviedčať, fakt nie. Dobre? Ja hovorím o tom, že procesne mám, som namietal niektoré skutočnosti. A namietam jedno ustanovenie toho návrhu zákona, ale nenamietam ho úplne absolútne, za určitých okolností v zásade môže byť, dobre, ale je predpoklad na to, aby sme boli slušnou krajinou. My sme slušnou krajinou podľa toho, že tu ešte žijú slušní ľudia. Napriek tomu všetkému. Pravdou je, že tu nevládnu slušní ľudia, to je problém. Firemná kultúra, stranícka kultúra, proste exekutívna kultúra je na tom strašne zle. Napriek tým, tým vašim sakám Ein Kessel Buntes, napriek tým hodinkám. Viete, to je presne, to je to, že potrebujete prekryť nejaký komplex, tak ho prekryjete, viete, podľa auta sa hovorí, že spoznáš, viete, to je presne, niekto uspeje, prvé, čo si kúpi, sedmičkového bavoráka. To sú presne tie veci, že si cez niečo dokážem, to je normálne, na to sú štúdie, sociologické štúdie, že to si, cez čo potrebuje niečo dokázať. Cez hodinky, cez auto, ja neviem, no je toho veľa, každý nech si spraví na to názor. Ja som namietal a teraz namietam, je prvé čítanie, namietam naozaj to ustanovenie, ktoré môže byť zneužiteľné. Sám ste to pripustili, že to môže byť zneužiteľné, môže mať zvláštny výklad. A teraz len keď môžem ľuďom odporučiť, tak poďme skúsiť tento zákon, ako bude fungovať v praxi. To znamená, pokiaľ máte vedomosti jak tu váš bývalý kolega, zamrežovaný balkón, samopal... Ja, ja ináč, ja žasnem, načo je poslancovi samopal. Viete, ja neviem, kto vydáva tie povolenia, hej, ja neviem. Keď niekto spotrebuje nejakú pištoľ, no tak dajme tomu, že potrebuje pištoľ, alebo chodí strieľať, tak má nejakú pušku. Ale načo je komu samopal? No normálne ja, ja žasnem, hej, teda má samopal, má zamrežované okná, bije ženu, neviem čo, no áno, tak poďme to vyskúšať. Ten zákon schvália, poďme to vyskúšať. Všetci tí, ktorí budete mať určité poznatkové fondy o tom, že niekto sa nejakým spôsobom divne správa, tak pre potreby budúcich konaní to posielajte na políciu. A budeme čakať. Lebo doteraz polícia mohla povedať, my nemôžeme urobiť nič dovtedy, kým niečo neurobí. Teraz budú môcť využiť to ustanovenie, koľko to máte tam, to číslo, budú môcť to v zásade zjednodušene preventívne zobrať. A to bude tá skúška správnosti. Či zoberú okresnému funkcionárovi strany SMER-u niekde v Prievidzi, či preventívne odoberú zbraň. No tak ešte tých okresných funkcionárov, však koľko je okresov (povedané so smiechom), tak uvediete ešte, akých máte. Okrem Popradu, tam to to vyzerá dobre. (Povedané so smiechom, smiech v sále a reakcia z pléna.) Ale, ja sa venujem, len mne je to trošku aj smiešne, pán kolega. Čiže naozaj, ľudia, vyskúšajte si platnosť tohto zákona v praxi, napíšte, pokiaľ máte poznatkový fond, napíšte na políciu, aby, viete, nemusíte poznať číslo toho zákona, číslo toho odseku, nemusíte ho poznať, policajt ho musí poznať a mal by začať konať. A akonáhle také podanie... Alebo poľovník tu, nebudem menovať, sa na mňa jeden poľovník veľmi, najväčší z poľovníkov, pozerá, pokiaľ viete o nejakom poľovníkovi, že je furt nacápaný jak čík, hej, v krčme, tak napíšte, napíšte jedno oznámenie, druhé oznámenie, tretie oznámenie a budeme čakať, keď teda je to tak, že či bude konať, alebo nebude konať polícia. A keď sa niečo stane, a to bolo to, čo som sa pýtal, pán minister, že neviem, či to ten zákon rieši, že čo potom s tým policajtom alebo s tým okresným riaditeľom, ktorý bude mať na vášho okresného funkcionára strany štyri podania, že je tam problém, že môže byť s ním problém, po dvoch-troch rokoch urobí ten problém, že čo potom s tým. Čo dostane, 200 eur pokutu ten človek alebo 300 eur, nech ho to bolí? Ja som sa normálne, podľa mňa celkom vecne na niektoré skutočnosti pýtal. Je to podľa mňa to ustanovenie určitým precedensom, je podľa trochu problematické, podľa mňa stojí za hlbšiu úvahu, podľa mňa môže byť zneužité. To sú všetko legitímne otázky, ktoré tuná sledujem. Ďakujem pekne.